b"\n_START_ARTICLE_\nFlorin Dumitrescu\n_START_SECTION_\nBiografie \xc8\x99i studii\n_START_PARAGRAPH_\n\xc3\x8en 1992 \xc3\xaencheie studiile de inginerie la Institutul Politehnic Bucure\xc8\x99ti \xc8\x99i continu\xc4\x83 cu studiul limbilor str\xc4\x83ine (italian\xc4\x83 - francez\xc4\x83) la Universitatea Bucure\xc8\x99ti (1992-1996). Absolv\xc4\x83 un stagiu Erasmus la Universitatea din Padova \xc8\x99i un masterat \xc3\xaen studii romanice la Universitatea Bucure\xc8\x99ti, unde pred\xc4\x83 (1996-1999) italian\xc4\x83, retoric\xc4\x83 \xc8\x99i teoria argument\xc4\x83rii. _NEWLINE_Din 1999 abandoneaz\xc4\x83 cariera universitar\xc4\x83 \xc3\xaen favoarea unei activit\xc4\x83\xc8\x9bi mai intense \xc3\xaen publicitate._NEWLINE_\xc3\x8entre 2010 \xc8\x99i 2013, studiaz\xc4\x83 antropologia cu prof. dr. Vintil\xc4\x83 Mih\xc4\x83ilescu (doctorat POSDRU la SNSPA, stagiu la Universitatea din Perugia). \xc3\x8en iulie 2014 sus\xc8\x9bine teza doctoral\xc4\x83 Supermarketizarea tradi\xc8\x9biilor.\n_START_SECTION_\n1988-1992: Ucenicie\n_START_PARAGRAPH_\n\xc3\x8en 1988, Adrian Ple\xc8\x99ca \xe2\x80\x9eArtan\xe2\x80\x9d (Timpuri Noi) \xc3\xael \xc3\xaencurajeaz\xc4\x83 pe Florin s\xc4\x83 scrie versuri de c\xc3\xa2ntece. Prima lui contribu\xc8\x9bie de textier este aceea de a \xc3\xaenlocui versul \xe2\x80\x9eO-o-o iarn\xc4\x83 grea\xe2\x80\x9d din c\xc3\xa2ntecul Perfect, cu \xe2\x80\x9eO-o-o... totul e minunat\xe2\x80\x9d, tu\xc8\x99\xc4\x83 de ironie care va fi interpretat\xc4\x83 vocal de Adrian Ple\xc8\x99ca \xc3\xaen manier\xc4\x83 baritonal\xc4\x83 exagerat\xc4\x83, suger\xc3\xa2nd \xc3\xaen mod subtil contrariul: de fapt, \xe2\x80\x9etotul e un iad\xe2\x80\x9d (\xc3\xaen societatea totalitar\xc4\x83)._NEWLINE_Pe albumul Timpuri Noi (1992), Florin debuteaz\xc4\x83 ca textier pentru Emigrant USA \xc8\x99i co-textier pentru Tan\xc8\x9ba (uncredited). De asemenea, \xc3\xaen aceast\xc4\x83 perioad\xc4\x83, Florin scrie pentru grupul feminin Secret diverse texte care vor fi sensibil modificate de c\xc4\x83tre membrele trupei. Va fi men\xc8\x9bionat pe albumul Strict Secret (1992) la sec\xc8\x9biunea \xe2\x80\x9eMul\xc8\x9bumiri\xe2\x80\x9d.\n_START_SECTION_\n1993-1999: Ideologul Sarmalelor Reci\n_START_PARAGRAPH_\n\xc3\x8en 1993, \xc3\xaenfiin\xc8\x9beaz\xc4\x83 grupul Sarmalele Reci, al\xc4\x83turi de muzicieni din zona fusion-jazz-rock: Zolt\xc3\xa1n Andr\xc3\xa1s (voce, clape), Emil Viciu (chitar\xc4\x83) \xc8\x99i prietenul s\xc4\x83u, Mihai Iordache (saxofon, flaut, de asemenea fost colaborator al trupei Timpuri Noi). Restul componen\xc8\x9bei fluctueaz\xc4\x83 \xc3\xaen timp. Saxofonistul Mihai Iordache, compozitor al principalelor hituri din prima epoc\xc4\x83 Sarmalele Reci (1993-1999), va p\xc4\x83r\xc4\x83si oficial trupa \xc3\xaen 2000, dar va continua s\xc4\x83 compun\xc4\x83 sporadic c\xc3\xa2ntece pentru urm\xc4\x83toarele albume. Florin Dumitrescu este \xc3\xaen tot acest timp textierul permanent \xc8\x99i exclusiv al trupei. _NEWLINE_\xc3\x8en primii ani (1993-1999), Florin imprim\xc4\x83 activit\xc4\x83\xc8\x9bii Sarmalelor Reci un marcat caracter ideologic, plas\xc3\xa2nd performan\xc8\x9bele trupei \xc3\xaen zona artei contestatare, cu mesaj social-politic. Acest radicalism programatic reflect\xc4\x83 situa\xc8\x9bia din anii '90, protestele \xc3\xaempotriva regimului Iliescu \xc8\x99i a mo\xc8\x99tenirii totalitare din politica rom\xc3\xa2neasc\xc4\x83. Al\xc4\x83turi de mesajul antitotalitar (\xc8\x9aara te vrea prost, Nicu Ceau\xc8\x99escu pre\xc8\x99edinte, Ilici Ilici uber alles, Nu m\xc4\x83 atinge, Prostia la putere etc.) \xc8\x99i critica social\xc4\x83 cu accente ironice (N-ai nimic pe sub tricou, Violeta, Ea studiaz\xc4\x83 tantra etc.), versurile Sarmalelor Reci resimt tematici angajate, precum compasiunea social\xc4\x83 (Blues-ul b\xc4\x83iatului s\xc4\x83rac, Mamelor, Aurolac, Vineri seara, R\xc4\x83pirea din serai, \xc8\x98i ce dac\xc4\x83, Hei Tase etc.) \xc8\x99i tema emigra\xc8\x9biei (Ga\xc8\x99ca de la bloc, Invadatorii, Omul f\xc4\x83r\xc4\x83 nume etc.), ceea ce rezoneaz\xc4\x83 cu fiorul de st\xc3\xa2nga tipic trupelor de punk rock \xc8\x99i rock contestatar din \xc3\xaentreaga lume._NEWLINE_Cu trecerea timpului \xc8\x99i maturizarea trupei, Florin \xc3\xae\xc8\x99i va tempera rolul de ideolog \xc8\x99i va c\xc4\x83uta o armonizare a contribu\xc8\x9biei sale libretisitice cu dimensiunea muzical\xc4\x83, asigurat\xc4\x83 de cei doi compozitori permanen\xc8\x9bi, Zolt\xc3\xa1n Andr\xc3\xa1s \xc8\x99i Emil Viciu."